ટૂંક સમયમાં નંબર પ્લેટ ફિટ કરેલી નવી કાર મળશે : નીતીન ગડકરી
નવગુજરાત સમય | Publish Date: Apr 1 2018 11:03PM
ગ્રાહકોને રાહત આપવા માટે માર્ગ અને પરિવહન મંત્રીએ જાહેરાત કરી: એમ્બોસિંગ પછીથી કરાશે
હવે કારધારકોને નંબર પ્લેટ ફિટ કરેલું વાહન મળે તેવી વ્યવસ્થા સરકાર કરવા જઇ રહી છે. નંબર પ્લેટની કિંમત વાહનના ભાવમાં જ જોડી દેવાશે. આવા વાહનો ટૂંક સમયમાં જ મળતા થઈ જશે તેવી જાહેરાત કેન્દ્રીય મંત્રી નીતિન ગડકરીએ કરી છે. હાલમાં વાહનોમાં લગાડવામાં આવતી સત્તાવાર રજિસ્ટ્રેશન નંબર ધરાવતી લાયસન્સ પ્લેટ વિવિધ રાજ્યો દ્વારા નિયુક્ત સંસ્થાઓ દ્વારા અલગ-અલગરીતે મેળવવામાં આવે છે.
માર્ગ પરિવહન, ધોરીમાર્ગ, શિપિંગ, પાણી સંશાધન અને ગંગા શુદ્ધીકરણ મંત્રી ગડકરીએ કહ્યું હતું કે 'અમે એક મહત્વનો નિર્ણય લીધો છે. હવે ઉત્પાદકો પ્લેટો ફિટ કરશે અને તેના પર પછીથી મશીન દ્વારા એમ્બોસિંગ કરાશે. કારના ખર્ચમાં જ પ્લેટનો ભાવ ઉમેરી દેવાશે. તેનાથી ગ્રાહકોને થોડી રાહત મળશે.'
ગડકરીએ કહ્યું હતું કે નવા ટેક્નોલોજી નંબર પ્લેટ્સથી ગ્રાહકોને રાહત તો મળશે જ પરંતુ તેની સાથે સાથે તેના ભાવમાં એકસમાનતા પણ આવશે કેમ કે હાલમાં દરેક રાજ્ય આવા પ્લેટોની ખરીદી અગાઉથી જ કરી લેતી હોય છે. રાજ્યો દ્વારા મેળવવામાં આવેલાં નંબર પ્લેટોના ભાવ Rs ૮૦૦થી ૪૦,૦૦૦ની વચ્ચે છે. હાલમાં લાયસન્સ પ્લેટ નંબર જે-તે રાજ્જોના જિલ્લા સ્તરના આરટીઓ દ્વારા જારી કરવામાં આવે છે.
માર્ગ પરિવહન અને ધોરીમાર્ગ મંત્રાલયે પ્રસિદ્ધ કરેલા જાહેરનામામાં જણાવાયું હતું કે 'પહેલી જુલાઇ, ૨૦૧૯ના દિવસે કે તે પછી બનાવવામાં આવનારી M1 કેટેગરીના મોટર વ્હિકલ્સ (કારો)માં વધારાની સલામતીના તમામ પાસાઓ ઉમેરવાના રહેશે અને એઆઇએસ-૧૪૫-૨૦૧૭માં નક્કી કરાયેલી જરૂરિયાતોનું પણ પાલન કરવાનું રહેશે.'
મંત્રીએ ઉમેર્યું હતું કે આ તમામ પાસાઓની સાથે વાહનમાં પ્રદૂષણના મોરચે પણ કોઇ સમાધાન નહિ કરાય અને તે મામલે અનેક પગલાં પણ લેવાયા છે.
સલામતીના મામલે કોઈ જ સમાધાન નહીં
ગડકરીએ સ્પષ્ટતા કરી હતી કે વાહનોની સલામતીના મુદ્દે કોઇ પણ સમાધાન નહિ કરાય અને તે અંગેના ધોરણો ઇકોનોમી અથવા લક્ઝરી કાર સહિત તમામ મોડેલોમાં એક સરખા રહેશે અને તેનું પાલન કરાશે. તાજેતરમાં સરકારે તમામ કાર ઉત્પાદકો માટે જુલાઇ ૨૦૧૯ બાદના તમામ મોડેલ માટે એર બેગ્સ ફરજિયાત કરી દીધી છે. એ ઉપરાંત સીટ-બેલ્ટ રિમાઈન્ડર્સની સાથે વાહનની સ્પીડ કલાકદીઠ ૮૦ કિલોમીટરથી ઉપર જાય તો સ્પીડિંગ એલર્ટ સિસ્ટમ્સ, રિવર્સ પાર્કિંગ માટે સેન્સર્સ નાખવાના રહેશે. અકસ્માતો નિવારવા માટે આ તમામ સલામતીના પગલાં ઉમેરવા માટે આ જાહેરાત કરાઇ છે.